Carl Valentin (SF), 2024-12-05:
Tak for det.
Der er nogle, der tror, at det er sådan nogle som mig, som er allermest træt af svinefabrikker – altså sådan nogle, som bor inde i de store byer og går meget op i klima- og biodiversitetskrisen.
Men min oplevelse er faktisk, at der er en del af Danmark, som er meget mere træt af svinefabrikker end os, der bor inde i de store byer, og det er dem, som bor ude tæt på og oplever på egen krop, hvad det betyder, når der er udvidelser af f.eks. konventionel svineproduktion.
Jeg har været ude at besøge borgere forskellige steder i Danmark, bl.a. i Rislev, hvor det jo er helt tydeligt, hvad det er, der kan ske med et lokalsamfund, når svinefabrikkerne bliver ved med at udvide i ét væk.
Det er dårlig lugt, som er til gene i hverdagen, i særdeleshed når vinden blæser i retning af dér, hvor man bor.
Det er tung trafik, f.eks. ved børnenes skole, hvilket også er blevet nævnt i den her debat, og det gør, at det pludselig kan føles utrygt.
Så er det jo også bare at opleve, at ens lokalsamfund udvikler sig på en måde, som man ikke har noget ønske om.
Selv om der kan være et lokalt ønske fra folk, der sidder i byrådet, eller borgerne, der bor der, om at prioritere nogle helt andre ting end intensiv svineindustri, så oplever man, at det går den vej, at turisme bliver nedprioriteret, og at den rene luft bliver nedprioriteret.
Jeg synes meget ofte, at når vi har debatter herinde i Folketinget om, at vi gerne vil lave noget klimalovgivning, så er der partier, der blokerer, fordi de synes, at den lokale selvbestemmelse er så vigtig, at man ikke kan gennemføre den her klimalovgivning.
Her er det så lidt omvendt.
Her vil vi gerne give mere lokal selvbestemmelse til at gøre noget, som bl.a. er godt for klimaet, men så må man ikke, fordi industriens vilkår åbenbart er vigtigere.
Det synes jeg er vildt, og jeg synes, det er vildt, at vi oplever det igen og igen.
Nu er der også tilfældet med Lemvig, som jeg spurgte ministeren ind til, og jeg synes, det er et meget utilfredsstillende svar, man får fra regeringen, når man er borger i Lemvig og skal opleve, at der pludselig er en ganske stor udvidelse, hvor der nu skal være 45.000 smågrise om året, der bliver produceret på en gård, som ellers ikke har været i brug i 14 år.
Det har nogle store konsekvenser for lokalsamfundet, og jeg kan ikke forstå, at man ikke kan få lov til at gå op i noget andet lokalt, at man ikke kan få lov til at synes, at klima og biodiversitet er vigtigere, at ren luft er vigtigere, eller at en tryg gang til børnenes skole er vigtigere.
For hvad er væsentlig påvirkning?
Det er der så nogle der kan sidde og vurdere.
Der må jeg bare konstatere, at vi gennem historien har kunnet se, at hvad myndighederne synes ikke er væsentlig påvirkning, har borgerne altså en helt anden holdning til, og jeg kan eddermame godt forstå dem, når jeg kommer derud ...
kom jeg til at sige noget forkert?
Det ved jeg ikke, det så sådan ud på nogle ordførere, men jeg kan eddermame godt forstå, at der er nogle borgere derude …
Nå, okay, så lader jeg være med det.
Jeg sagde ikke noget forkert; jeg sagde bare noget upassende.
Det er okay.
Det skal jeg prøve at lade være med.
Jeg synes i hvert fald, at det er for vildt, at man skal se, at borgere oplever, at der er dårlig lugt og tung trafik og store konsekvenser, og fordi man så vurderer, at det ikke er en væsentlig påvirkning, kan svineproducenterne bare få lov at udvide.
Det er vildt, og jeg synes, det er uacceptabelt, og jeg synes, det er utroligt, at vi skal blive ved med at have den her debat.
Vi vil gerne give kommunerne mere frihed til at kunne prioritere deres borgere eller klimaet eller den rene luft, hvis det er det, de ønsker, og derfor støtter vi selvfølgelig det forslag her – endda så meget, at vi kommer til at bande.